《徐静乐以贱生有诗次韵为谢》
宋代·方一夔

伟哉盘古灵，万仙集殊庭。分布岁镇荧，生化与尅刑。

气机浩不停，几人得宁馨。开落随日蓂，嗟哉此三星。

光彩浮四溟，芽甲逢春霆。铓刃发霜硎，蹉跎叹流萍。

白云归杳冥，十年哀伶俜。赋芧由狙㹶，贫鬼急索絣。

碧梧堕倦翎，馆我修遗经。缅彼双峡青，易学驱沸溟。

出关东傅丁，渡海北返宁。共君万颓龄，药笼俱参苓。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。